**Maakonna arengustrateegiate elluviimise toetusmeetme projektide valik 2024-2025**

Regionaal- ja Põllumajandusministeerium, tuginedes regionaalse arengu tegevuskava seireinfole ning lähtudes Hiiumaa arengustrateegiast (Hiiumaa valla arengukava 2035+), tegi 2023. aasta suvel Regionaal- ja Põllumajandusministeeriumi ning SA Hiiumaa Arenduskeskuse kui maakondliku arendusorganisatsiooni (MARO) vahel peetud dialoogi käigus ettepaneku suunata Hiiumaa MATA 2024-2027 vahendid ettevõtlusvaldkonna toetamiseks ja arendamiseks. Dialoogi tulemusena lepiti kokku, et fookusteemaks Hiiu maakonnas valitakse „Majandusareng“.

Arenduskeskuse juurde on 4. detsembril 2023 moodustatud MATA komisjon, mis koosneb ettevõtjatest ja mille ülesanne on projektiideede arendamine ja projektide valiku protsess. Hiiumaa MATA komisjon kinnitas 19. detsember 2023 toimunud koosolekul õiguse SA Hiiumaa Arenduskeskusele esitada 2024-2025. aasta MATA vahendite kasutamiseks projekti „Hiiumaa ettevõtluse konkurentsivõime tõstmine ja mainekujundus I etapp“.

Projekti „Hiiumaa ettevõtluse konkurentsivõime tõstmine ja mainekujundus I etapp“ kõik tegevused aitavad ellu viia Hiiumaa valla arengukavas seatud eesmärke majanduse ja ettevõtluskeskkonna arendamiseks lähtuvalt peatükist "Majandusareng".

Projekti tulemusena viiakse ellu tegevused kolmes tegevussuunas:

1. Noortele suunatud tegevused ja noorte ettevõtlikkuse arendamine eesmärgiga suurendada noorte panust kodusaare arengusse ning toetada noorte ettevõtlikkuse arengut haridussüsteemis;

2. Ettevõtluskeskkonna ja ettevõtete arendamine läbi koolitus- ja tugiprogrammide, toodete- ja teenusarendusprogrammi, kohaliku ressursi väärindamise ning kestliku ettevõtluse edendamise;

3. Hiiumaa tuntuse tõstmine ning turismiklastri arendamine, Hiiumaa külastajate arvu suurendamiseks mainesündmuste ning digikampaaniate korraldamine, välisturule suunatud tegevuste (messid ja digikampaania) läbiviimine, digikanalite edasiarendamine ning sisuloome.

Projekti abiga saavutatakse Hiiumaa valla arengukava peatükis „Majandusareng“ välja toodud valdkondlikke eesmärke, milleks on:   
• tööealine, -tahteline ja -suuteline ning vajalike oskustega elanikkond. Teotahtelised tänased ja tulevased ettevõtjad,   
• tegutsevate majandusvedurite kestlikkus: efektiivsus, automatiseerimine, teadmiste põhisus, turutõrgete kõrvaldamine,   
• mikro– ja väikeettevõtete juurdekasv ning omavaheline sünergia: tihedam seostatus, valdkondlikud klastrid, koostöö sisuline ja infotehnoloogiline areng,   
• ettevõtlust toetavad kaasajastatud info- ja kommunikatsioonikanalid,   
• Hiiumaa hea maine elukohana, töökohana, külastuskohana, toodete päritolukohana,   
• rahvusvaheline koostöö ja investorsuhete loomine ning hoidmine.

Hiiumaal on ettevõtluskeskkonna arendamisel ja vastavate tugiteenuste pakkumisel oluline roll arenduskeskusel, kus on koos vastavad teadmised ja kompetents. Eeltingimused läbi toimiva olemasoleva organisatsiooni on seega loodud ja tagatud.

SA Hiiumaa Arenduskeskuse tegevuspiirkonnaks on Hiiu maakond, seetõttu hõlmavad projekti tegevused kogu maakonda ning on maakonnaülese mõjuga. Projekti sihtrühmadeks on kõik Hiiumaal tegutsevad ettevõtted, Hiiumaa haridusasutused ning noored.